喜羊羊與灰太狼

係一套中國製嘅Flash動畫，由廣東原創動力文化傳播有限公司喺2005年8月出品。

故事簡介 
喺羊曆3010年，一個羊群嘅祖先為咗避開狼群嘅追殺，而去到一個叫做青青草原嘅地方，而且建立咗一個防禦好堅固嘅村仔：羊村。狼族一直千方百計要闖入羊村，希望可以捕殺羊群，但係總係無法成功。

到咗羊曆3513年，羊群嘅首領由慢羊羊出任，而當年狼群首領嘅第250代子孫：灰太狼，帶埋佢個老婆紅太狼去咗青青草原對岸嘅森林度住，千方百計要將羊村入面嘅羊捉嚟食。

主要角色

喜羊羊 
喜羊羊係呢個故事嘅主角，佢天生好聰明而且好樂觀，好多計仔，係羊族嘅救星，另一主角灰太狼永遠嘅敵人，因為佢總係可以喺關鍵時刻睇出灰太狼嘅詭計並且成功救出佢啲夥伴同朋友。佢心地善良而且孝順，同時鍾意成日整蠱灰太狼。喜羊羊係一個炸彈狂，有時會夢遊放炸彈，但而家已經好返。喺電影版入面，佢成日為咗救佢嘅朋友而差啲犧牲咗自己條命，間中會百厭搗蛋。佢可以跑得好似風咁快，係全羊族入面跑得最快嘅羊。佢鍾意踢足球同埋做實驗，係村長嘅小助手，草原三俠嘅智。佢喺《羊村守護者》入面同灰太狼成為咗好朋友。

美羊羊 
美羊羊係羊村入面最靚嘅羊，好貪靚同時又成日喊。天真善良，鍾意時尚同扮靚。可以用任何嘢去織出可以用嚟扮靚嘅飾物。無論係營養學家、美容師、模特兒、服裝師......總之一切「靚」有關嘅嘢，佢都非常精通，係大家跟住學習模仿嘅對象。鍾意喜羊羊。

懶羊羊 
懶羊羊係羊村入面最懶嘅羊，總係鍾意逃避啲辛苦嘅事而去偷懶，而且總係可以諗到方法去偷懶，唔鍾意做運動，佢係青青草原入面最肥嘅羊，亦因為噉，佢成為咗灰太狼最鍾意捉嘅羊。佢總係擺出一副「舉輕若重」嘅樣。佢早期成日被沸羊羊蝦，係草原三俠嘅怕。無論係生活、讀書定係做嘢，懶羊羊都會隨身攜帶佢嘅至愛——枕頭。佢嘅生活格言係：「天下皆醒我獨睡，天下皆勤我獨懶」。除此之外，佢嘅運氣總係特別好，每當遇到危險，總係可以避過一劫。喺《給快樂加油》時，因為被蘋果揼中個頭，所以擁有咗超能力。

沸羊羊 
沸羊羊係羊村入面最健壯，同時亦係最魯莽嘅羊，雖然佢有打敗灰太狼嘅實力，但係因為無自信而發揮唔到真正嘅實力。做事好衝動，唔會諗後果。成日鍾意認叻，好想喺班羊仔面前去展示自己。早期成日用展示力量呢個方式去威嚇懶羊羊去順從自己嘅意思，佢係草原三俠嘅勇。成日黑口黑面，扮到好有型咁樣，以為自己英偉不凡，天下無敵，但其實根本就無能為力。

暖羊羊 
暖羊羊係盤羊族，係羊村入面最善良嘅羊，大肥羊學校新嚟嘅插班生同班長。佢性格溫暖而且樂於助人，身材龐大又有力。有烏鴉嘴，預言不祥事件嘅能力可以話係超級準，但都成日因為噉而累咗大家。佢有一副好似菩薩咁嘅心腸，認為世界上係無壞人嘅，所以從來都唔會隨便傷害任何人，包括一草一木，甚至係灰太狼。佢力大無窮，但難以控制。往往只係輕輕拍吓髆頭，已經可以將對方拍扁。佢越係想向人表示友好，就越容易傷害到其他人，令佢非常煩惱。

慢羊羊 
慢羊羊係故事嘅正派副主角，佢係羊村嘅村長兼大肥羊學校嘅校長同發明家。佢好擅長搞發明，而且喺諗緊嘢嗰陣頭上會生出稀有嘅聰明草，但無乜記性。佢係羊族部落入面年紀最大嘅長者，成日睇好多書，平時最鍾意搞吓啲小發明小創造，係一個烏龍嘅發明家。發明嗰陣成日害到自己，但危急嗰時佢發明嘅嘢又真係可以用得着，但係因為年紀大而行得好慢，行路都慢過蝸牛，成日令到身邊嘅羊非常心急。

灰太狼 
灰太狼係故事嘅反派主角，係青青草原最早狼王「武大狼」嘅第250代子孫。佢同老婆「紅太狼」住喺青青草原一邊嘅狼堡度，佢好聰明而成日懶醒，好叻煮嘢食，好怕老婆，係青青草原嘅狼王，佢自稱自己係青青草原度最犀利嘅發明家，但係佢發明嘅捉羊工具多數都係無辦法可以成功咁捉到羊。佢總係因為無辦法畀全家人食到羊肉，而俾紅太狼打，亦成日食青蛙甚至係素食。因為成日都捉唔到羊，曾經多次被吊銷「狼籍」，後被恢復。佢嘅口頭襌係每次喺被啲羊仔打敗時話：「我一定會返嚟揾你㗎！」。灰太狼對於啲羊仔嚟講係一個敵人，同時成日俾啲羊仔激到紮紮跳。不過佢喺屋企係一位好老公、好爸爸，對於暴力傾向嘅老婆紅太狼佢總係抱以忍讓嘅態度，而且非常寵愛自己個仔，佢有自己可愛嘅一面。佢以前嘅乳名係「尿太狼」，因為佢細個嗰時成日瀨尿。雖然總係同喜羊羊佢哋作對，但係有時佢又會好似精靈寶可夢嘅火箭隊一樣同喜羊羊佢哋一齊攜手合作去克服困難，不過到最後都係會反面。佢喺《羊村守護者》入面同喜羊羊成為咗好朋友；而佢喺《決戰次時代》嗰度表示，喜羊羊係佢最好嘅朋友。

紅太狼 
紅太狼係故事嘅反派副主角，佢係灰太狼嘅老婆，外表好靚而且好大力，仲強過灰太狼。由於自從同咗灰太狼結婚之後，就從來都未食過羊，所以都係狼堡入面家暴嘅施暴者，經常打同鬧灰太狼，話佢捉唔到羊就咪返嚟。主要武器係平底鑊。非常愛錫小灰灰。佢同灰太狼一齊住喺狼堡度，非常鍾意扮靚，總係指派灰太狼去捉羊。佢嘅必殺技係「千手平底鑊」，平時總係對灰太狼暴力相加嘅佢，喺電影版《牛氣沖天》入面露出咗柔情嘅一面，甚至話過：「就算死，我哋都要攬住一齊死！」。

小灰灰 
小灰灰係灰太狼同紅太狼個仔，佢係一個溫馴、天真、可愛嘅狼BB。佢嘅性格溫馴又單純，最鍾意睇爸爸飛上天，一直當爸爸灰太狼係大英雄。啱啱出世嗰時一直含住個奶嘴，由於爸爸灰太狼總係捉唔到羊，所以一直以嚟都只可以飲奶，之後仲同班羊仔做咗好朋友。喺電影版《牛氣沖天》嘅危機時刻被喜羊羊救咗。喊聲好大，發嬲嗰時可以吼穿牆壁。爸爸呃佢嗰陣，佢都會話：「爸爸，你又呃我！！！！」。

相關作品

電視版 
2009年，無綫電視喺放學ICU時段內播出呢套動畫，而且比起其他動畫嚟講，呢套動畫有更加多嘅宣傳。無綫電視播放嘅片頭曲係由組合J.O.Y.所主唱嘅《擁抱春天》。無綫電視播放到《衣櫥大冒險》，之後就唔再繼續引進播放正作，只係播放《智趣羊学堂》，而2022年又引進咗《喜羊羊與灰太狼之運動英雄傳筐出勝利》。

總共有二十六套。

注：60集嘅動畫《喜羊羊與灰太狼之古古怪界大作戰》實際係屬於第1套，而並唔係同後嚟嘅作品一樣單獨列出嚟一部。

電影版 
2009年，動畫嘅電影版《喜羊羊與灰太狼之牛氣沖天》喺農曆新年檔期上畫，而且大獲好評。

總共有八套動畫電影、兩套真人版電影。

網絡短劇 
喜羊羊遊世博
洋洋得意喜羊羊
漫鏡頭
智趣羊學堂系列
動植物篇
運動篇
地球嘉年華
羊羊遊世界
奇幻成語書
羊羊來尋寶
嫁人就嫁灰太狼
羊羊趣冒險系列
羊羊趣冒險
羊羊趣冒險2

動畫片
無綫電視外購動畫